ועדת החוקה, חוק ומשפט, כנסת 24, פרוטוקול מספר 75, 2021-10-11 09:00

גלעד קריב: בוקר טוב לכולם, אנחנו בדיון שלישי בהצעת חוק זכויות נפגעי עבירה (תיקון – שמירה דגימה פורנזית של נפגעי עבירת מין לצורך הפקת דנ"א ללא הגבלת זמן), התשפ"א-2021.

גלעד קריב: נמצאים איתנו נציגים ממשרד המשפטים והמשרד לביטחון פנים, נציגות ארגוני הסיוע וכמובן איגוד מרכזי הסיוע והמועצה לשלום הילד.

גלעד קריב: מכובדיי, ישנה שאלה אחת מרכזית, שבה עסקנו בדיון הקודם, ואני אשמח לשמוע את עמדת הממשלה ביחס לסוגיה שהעלינו.

גלעד קריב: אני אזכיר בקצרה – השאלה היא אם אחרי שניתנה הסכמת הנפגעת ללקיחת הדגימה הפורנזית בחדר האקוטי במרכז הטיפולי, תוך ידיעה שהערכה תישמר במרלו"ג, האם ישנו שלב שבו הנפגעת יכולה רק לבקש בדיקה אם נמצא דנ"א זר בגופה ולקבל את המידע הזה אליה, ורק אז לתת הסכמה נוספת למיצוי המידע הגנטי והצלבתו במאגרים של המשטרה, ולמעשה ניהול הליך חקירה מלא על סמך החומר הגנטי שהוצא במסגרת הדגימה הפורנזית.

גלעד קריב: זו הסוגיה המרכזית שהייתה כאן במחלוקת, דומני שחברי וחברות הכנסת שהשתתפו בדיון הביעו את דעתם, לא באמצעות הצבעה אלא באמצעות השיח, שהשלב הזה הוא נדרש, מטעמים רבים ושונים.

גלעד קריב: בעינינו הרווח לחקירה נמצא בצד הצורך לכבד את האוטונומיה של הנפגעת ואת זכותה לדעת אם באמת היא חוותה או עברה אירוע של אונס.

גלעד קריב: הבנו גם שאופן שמירת המידע – בסופו של דבר מנוהל רישום מאוד-מאוד קפדני, ממילא בעקבות הדיווח של בית החולים נפתח תיק חקירה ונמצאים בו הפרטים, והבנו שבתיק הזה תצוין עצם הימצאות הדגימה הפורנזית – אולי בעקבות בקשת האישה בוצעה הבדיקה – לדנ"א הזר.

גלעד קריב: גם את זה הבנו.

גלעד קריב: השאלה במוקד העניין היא אם לטובת הצלבת המידע מול מאגרי המשטרה, ובכלל אם לשם מיצוי כל תהליך הבדיקה הגנטי, הצלבתו במאגרי המשטרה והשימוש בו במסגרת החקירה, נדרשת הסכמה אקטיבית של האישה, של הנפגעת או הנפגע – על פי רוב הנפגעת – שהמשטרה תבצע את המהלך הזה.

גלעד קריב: זאת השאלה במוקד העניין.

גלעד קריב: אני מבקש לקבל את עמדת משרדי הממשלה בסוגיה הזאת, הספציפית והקונקרטית.

גלעד קריב: אם גובשה פה עמדה ממשלתית משותפת, אני אשמח לדעת.

גלעד קריב: משרד המשפטים, בבקשה.

נירית להב קניזו: לשאלה כפי שאדוני היושב-ראש הציג אותה כרגע, יש הסכמה כללית בממשלה שלשם פתיחת הערכה והפקתה ושימוש על ידי משטרת ישראל, יש צורך בהסכמה של הנפגעת.

נירית להב קניזו: זה היסוד והתשתית של המודל שבנינו כאן.

נירית להב קניזו: להבנתנו הוא משתקף בנוסח כפי שהונח על שולחן הוועדה בדיון הקודם.

נירית להב קניזו: זאת אומרת, אנחנו מדברים על שתי הסכמות: אחת שתינתן בחדרים האקוטיים, בשלב שבו נפגעת העבירה מגיעה לבית החולים לקבל טיפול רפואי.

נירית להב קניזו: מציעים לה ליטול ערכת אונס, דגימה לשם חקירה פלילית, ומבטיחים לה שאם היא לא תרצה להגיש תלונה, לא ייעשה שימוש בערכה.

נירית להב קניזו: גם בשלב הזה היא יכולה להסכים שהערכה תימסר למשטרה לצורך חקירה יחד עם הגשת התלונה שלה, אבל היא יכולה גם שלא להסכים לזה, אלא רק להסכים לנטילה עצמה, ואז הערכה תועבר לשמירה במשטרה מבלי שהיא מופקת, תישמר תוך הפרדה בין הזהות של הנפגעת במערכת של המרלו"ג, של אותו מחסן מוצגים.

נירית להב קניזו: כשהיא תחליט, בבוא הזמן, להגיש תלונה, אז תופק הערכה.

נירית להב קניזו: שוב, הגשת התלונה והסכמה להפקת הערכה.

גלעד קריב: אני מבין שהתשובה שלך לשאלתי היא שהממשלה לא מאמצת את העמדה שאני הצעתי.

נירית להב קניזו: ההצעה לשלב הביניים, אך ורק להפקה, לגבי זה ניהלנו דיונים ואין תמימות דעים בממשלה.

גלעד קריב: שאלתי את עמדת משרד המשפטים.

גלעד קריב: חברים, זה דיון שלישי, אני לא מתכוון לעכב את הדברים ולכן משרדי הממשלה יודיעו פה את עמדת המשרד.

גלעד קריב: האם לעמדת משרד המשפטים צריך להיות שלב שמאפשר לנפגעת, שעוד לא החליטה להגיש תלונה במשטרה, הממשלה לקחה על עצמה לבצע את הדגימה הפורנזית ולשמור אותה, ועכשיו אותה קורבן תקיפה מבקשת לדעת דבר אחד – היא עוד לא החליטה אם להגיש תלונה, היא עוד לא יודעת אם היא רוצה להגיש תלונה, היא רוצה לדעת אם היא נאנסה.

גלעד קריב: האם עמדת משרד המשפטים היא שבמסגרת זכויותיה כקורבן עבירה מותר לה לבקש מהמדינה את התשובה?

גלעד קריב: כן או לא.

נירית להב קניזו: אין לנו עמדת משרד.

נירית להב קניזו: השאלה הזאת נבחנה אצלנו בייעוץ וחקיקה.

נירית להב קניזו: לשאלה אם צריך לאפשר את זה, אנחנו לא בטוחות שצריך לאפשר את זה.

נירית להב קניזו: אפשר לאפשר את זה כשיש לזה מחירים מאוד גבוהים.

נירית להב קניזו: כלומר, באותם מקרים שבהם - - -

גלעד קריב: גברתי, סליחה שאני קצת חסר סבלנות, כי את כל הדיון הזה עשינו בפעם שעברה.

גלעד קריב: אני רוצה לשאול שאלה פשוטה: משרד המשפטים אחראי על זכויות נפגעי עבירה בישראל, הוא המשרד המוביל בתחום זכויות נפגעי עבירה.

גלעד קריב: אפשר לקבל תשובה לפרוטוקול – האם משרד המשפטים, מכיוון שהוא תומך בשמירת דגימות פורנזיות ובהסדרת הלקיחה שלהן, תומך או לא תומך או אין לו עמדה בשאלה אם אישה שהסכימה ללקיחת דגימה פורנזית יכולה רק לבקש הפקה, כדי לדעת אם היא נאנסה, כן או לא?

גלעד קריב: תשובה ברורה – כן, לא או אין לנו עמדה.

נירית להב קניזו: שוב, כעמדת משרד, אין לנו עמדה.

נירית להב קניזו: זה לא הובא לשר, זה עדיין לא הובא לידיעת המשנים.

גלעד קריב: מה זאת אומרת "זה לא הובא לידיעת המשנים"?

גלעד קריב: מה אנחנו עושים פה כבר כמה שבועות, כאשר הוועדה מתאמצת בתקופת חוק ההסדרים לקיים דיונים בהצעת החוק הזאת?

גלעד קריב: סיכמנו בשבוע שעבר – אני שאלתי את נציגי הממשלה כמה זמן אתם צריכים כדי למצות את הדיון.

גלעד קריב: אתם אמרתם שבוע.

נירית להב קניזו: לא אמרנו שבוע.

נירית להב קניזו: אמרנו בפירוש ששבוע לא מספיק.

גלעד קריב: אני רוצה להבין, לא התקיים דיון ברמת משנים?

נירית להב קניזו: התקיימו הרבה מאוד דיונים, לא ברמת משנים.

נירית להב קניזו: את תשובת המשרדים ואת תשובת המשטרה קיבלנו אתמול בשעה עשר בלילה.

גלעד קריב: הבנתי, אין עמדה כרגע.

גבריאלה פיסמן: אני רוצה לומר שאנחנו מחויבים, מבחינת ועדת שרים, להגיע עם עמדת ממשלה ולכן יש לנו קושי להציג כאן עמדה נפרדת של משרד המשפטים.

גבריאלה פיסמן: זה המצב כרגע.

גלעד קריב: הבנתי.

גלעד קריב: אז כרגע אין עמדה של משרד המשפטים.

גלעד קריב: מותר לומר אין עמדה.

גלעד קריב: אז לפרוטוקול, אין עמדה.

גלעד קריב: עמדת משרד הבריאות לשאלה שהצגתי, בבקשה.

טליה אגמון: מאחר והמהלך שמוצע קורה לא בתוך מערכת הבריאות, אין לנו עמדה בעניין הזה.

טליה אגמון: מה שיוחלט על ידי משרד המשפטים והמשטרה, מקובל עלינו.

גלעד קריב: אין למשרד הבריאות עמדה – אולי פשוט נוותר על הרעיון שזה במשטרה ונטיל את המשימה הזאת על משרד הבריאות.

טליה אגמון: אם זה דורש ממערכת הבריאות עוד משהו, כמו לקחת עוד מטוש, אין שום בעיה, אנחנו מוכנים.

טליה אגמון: אנחנו רק לא יכולים להגיד - - -

גלעד קריב: לא הצלחתי להבין, הרי כל הדיון פה התחיל מזה שמשרד הבריאות אמר שלא טוב לשמור את זה במכון הפתולוגי.

גלעד קריב: חזרנו ל-square one?

טליה אגמון: לא, לא, חלילה.

גלעד קריב: אני רוצה להבין, אין עמדה למשרד הבריאות, שאחראי על חוק זכויות החולה – זה שמשרד המשפטים אין לו עמדה, כמי שאחראי על תחום זכויות נפגעי עבירה, הבנתי.

גלעד קריב: בינתיים, יכול להיות שיהיה.

גלעד קריב: עכשיו אנחנו מבינים שלמשרד הבריאות, שאחראי על חוק זכויות החולה ודינה של נפגעת תקיפה מינית, מה לעשות, היא הלכה לבית חולים – אז חוק זכויות החולה חל על העניין.

גלעד קריב: האם במסגרת חקיקת הבריאות במדינת ישראל יש זכות לנפגעת תקיפה מינית לקבל מהמדינה תשובה: נמצא דנ"א זר בתוך גופך או לא?

גלעד קריב: יש זכות כזאת על פי חוק זכויות החולה?

טליה אגמון: אם זאת השאלה, אין בכלל שאלה – יש זכות, אפשר לעשות את הבדיקה.

גלעד קריב: והזכות הזאת צריכה להיות מותנית בהסכמת האישה להעברת החומר הגנטי שהוצא מגופה לחקירה פלילית?

טליה אגמון: שוב, למשרד הבריאות אין עמדה בנושא שאלות של פתיחת חקירה.

טליה אגמון: אמרנו מההתחלה שאם נדרשת בדיקה נוספת, אפילו ברמת בית החולים, בדיקה קלינית נוספת, לתת לנפגעת איזושהי תשובה – מבחינתנו היא תשובה קלינית – אם יש דנ"א זר, אין דנ"א זר, יש פגיעה, יש חבלות, אין חבלות.

טליה אגמון: אלה דברים שלחלוטין מקובלים עלינו ומוסכמים.

טליה אגמון: זאת לא השאלה שהבנתי ממך.

גלעד קריב: בהינתן תשובה של המשטרה ומשרד הבט"פ שהם לא יודעים, לא יכולים, לא רוצים לייצר את שלב הביניים הזה, כלומר הם לא רוצים להיות במצב שבו יש חומר גנטי במשמורת שלהם, הם מפיקים אותו והם מפיקים אותו רק לטובת התשובה לנפגעת.

גלעד קריב: מבחינתם, ברגע שיש בידם חומר גנטי – כך המשטרה עובדת – יש שם ממצאים פורנזיים, זה ישר נכנס לתוך התהליך.

גלעד קריב: בהינתן זה, כמשרד שמופקד על חוק זכויות החולה, האם אתם מוכנים שזה יטופל על ידי המשטרה או שאתם אומרים: שיחזור אלינו, אנחנו נמצא פתרון.

גלעד קריב: מה התשובה?

טליה אגמון: התשובה היא שאם זאת העמדה - - -

גלעד קריב: זאת העמדה כרגע ששמענו מהמשטרה.

טליה אגמון: אז התהליך הזה צריך לקרות בבית החולים בשלב לקיחת הדגימה.

טליה אגמון: זאת אומרת, כאשר יש עדיין בידי בית החולים איזושהי גישה לחומר.

טליה אגמון: ברגע שאנחנו לוקחים ערכה, אורזים אותה, סוגרים אותה, מעבירים אותה למרלו"ג, אז בבית החולים לא נשאר שום דבר, אלא אם כן דאגנו מראש שתילקח עוד דגימה, ועם זה אין לנו בעיה.

טליה אגמון: זה מקובל.

טליה אגמון: תילקח עוד דגימה במעמד הבדיקה, תיעשה לה כל בדיקה קלינית שצריך, מקובל לחלוטין.

טליה אגמון: זכותה של הנפגעת לקבל את התוצאה הזאת.

טליה אגמון: הדגימה הזאת היא לא חלק מערכת האונס.

טליה אגמון: זאת התשובה שלנו.

טליה אגמון: חד-משמעית מקובל, מוכנים, אבל הדגימה הזאת היא לא חלק מערכת האונס.

טליה אגמון: ואם הבקשה מגיעה בשלב מאוחר יותר, אז אנחנו כבר לא יכולים לעשות שום דבר, היא בכלל אל בידינו.

גלעד קריב: הבנתי.

גלעד קריב: אני אזכיר שבהצעה הראשונה הרעיון היה שזה יעבור למוסד רפואי באחריות משרד הבריאות.

גלעד קריב: אולי צריך לחזור לשם.

גלעד קריב: בעקבות דברי משרד הבריאות, אני רוצה לשאול את נציגי הארגונים האזרחיים – הרעיון של הדגימה הפורנזית, בבסיסו, הוא כן לאפשר בסוף, אם הנפגעת תחליט, מיצוי של החקירה הפלילית.

גלעד קריב: זה הרעיון של הדגימה הפורנזית.

גלעד קריב: המטרה של הדגימה הפורנזית היא לא להעניק בשלב מאוחר את התשובה אם הנפגעת נאנסה או לא.

גלעד קריב: כל הרעיון הוא לאפשר הכרעה יותר מאוחרת לגבי הרצון שלה להיכנס להליך הפלילי.

גלעד קריב: אם משרד הבריאות אומר את הדבר הבא, אם אני מבין נכון, גברתי, את מה שאתם אולי זרקתם פה ככיוון, הרי המטרה שלנו לפתור את הבעיה ולא להתנצח בין המשרדים.

גלעד קריב: הייתי שמח לקבל תשובות קצת יותר בהירות ממשרדי הממשלה שמופקדים על תחום זכויות נפגעות עבירה וחוק זכויות החולה, אבל בסדר.

גלעד קריב: המטרה שלנו היא להוציא עשן לבן, אם נשתמש במשלים מדתות אחרות.

גלעד קריב: אומר משרד הבריאות דבר שאולי יכול להיות קצה חוט לפתרון: אם הדגימה הפורנזית עצמה, ערכת האונס, מיועדת למיצוי התהליך הפלילי, בכפוף להסכמת הנפגעת ורצונה, האם אנחנו לא יכולים לייצר מצב שאת התשובה על הימצאות דנ"א זר בגופה של הנפגעת יינתן על ידי המוסד הרפואי שלוקח את הדגימה הפורנזית, לא בשלב יותר מתקדם של כמה חודשים.

בית אור: אבל מי שמפענח זו המשטרה.

גלעד קריב: האם משרד הבריאות יודע לתת תשובה גנטית על הימצאות דנ"א זר בגופה של הנפגעת או במתקן הרפואי שבו נלקחה הדגימה הפורנזית בחדר האקוטי או בכל מתקן אחר?

גלעד קריב: אני גם רוצה לומר לחברותיי, ואנחנו שותפים בעמדה, ואני גם מבין את הקושי של המשטרה במובן הזה שהמשטרה אומרת: מה אתם רוצים מאתנו?

גלעד קריב: אנחנו יודעים לעשות דבר אחד – אנחנו יודעים לקחת ממצאים פורנזיים ולקדם איתם חקירה פלילית.

גלעד קריב: אתם רוצים ממצאים פורנזיים לטובת מטרות חברתיות חשובות, אבל שהן לא החקירה הפלילית?

גלעד קריב: תוציאו אותנו מהסיפור.

גלעד קריב: אני חושב ששכרם יהיה בהפסדם, כי התוצאה תהיה שבסוף לא יהיה להם את החומר הפורנזי ושירדפו אחרי המכון הפתולוגי.

גלעד קריב: אם המשטרה לא מוכנה להתגמש במה שביקשנו ממנה להתגמש, אז בסדר.

גלעד קריב: אז שיאבדו את המידע הפורנזי.

גלעד קריב: מה אני אעשה, You can`t win it all.

גלעד קריב: אבל אני עוד בשלב הבריאות – האם משרד הבריאות יודע לתת תשובה במתקניו, בין אם במתקן שנלקחה בו הדגימה הפורנזית ובין אם במתקן אחר?

טליה אגמון: בדיקה ברמה קלינית, זאת אומרת לזהות אם יש זרע למשל או לא - - -

גלעד קריב: אבל אז אתה לא יודע אם זה זרע - - -

טליה אגמון: בכל מקרה אתה לא יודע.

גלעד קריב: זה רק בבדיקה גנטית.

טליה אגמון: גם בבדיקה גנטית של זרע אתה יכול לדעת שזה זרע וזה של גבר, אבל אתה לא יכול לדעת של מי זה לפני שעשית השוואה מול כל המאגר.

טליה אגמון: בדיקה לדעת שיש זרע – זה מאוד פשוט.

טליה אגמון: צריך רק מיקרוסקופ.

טליה אגמון: בדיקה גנטית – יש היום מעבדות בכל בתי החולים שיודעות להגיד אם זה דנ"א נקבי או זכרי.

טליה אגמון: זה לא צריך להיות קושי, ואם צריך – נעביר את זה למעבדה שכן יודעת.

טליה אגמון: אבל זו לא בדיקה באיכות פורנזית והיא לא תוכל לשמש ראיה.

טליה אגמון: זו בדיקה קלינית לחלוטין.

גלעד קריב: ברשותכן, אני רוצה לקדם את הסיפור הזה.

גלעד קריב: אני מבין שבמידה מסוימת יש לפנינו ארבע אופציות: אופציה אחת היא לחזור ל-square one ולומר שהבדיקות עוברות למכון הפתולוגי וברגע שהאישה נותנת את הסכמתה, המכון עושה את מה שהוא עושה.

נירית להב קניזו: הם לא מציעים למכון הפתולוגי, הם מציעים בדיקה שתיעשה במסגרת בית החולים.

טליה אגמון: אני מזכירה שזו האפשרות שאנחנו התנגדנו לה והיא גם עולה הרבה מאוד כסף.

גלעד קריב: אני מבין הכול, רק שזו ההצעה שאושרה בקריאה טרומית בכנסת ישראל.

טליה אגמון: בכפוף לתיאום.

גלעד קריב: אני רוצה לומר לנציגות משרדי הממשלה – מרגע שחוק מגיע לכאן, הוועדה היא זו שמנהלת את הדיון שלו.

גלעד קריב: אחרי זה, כשיחליטו מתי מעלים אותו לראשונה או לשנייה ושלישית, זה עובר להנהלת הקואליציה.

נירית להב קניזו: ההחלטה אושרה בוועדת שרים לחקיקה בכפוף לאישור השרים בוועדת השרים לחקיקה.

גלעד קריב: סליחה, גברתי.

גלעד קריב: החוק הזה אושר בקריאה טרומית.

גלעד קריב: ועדת השרים לענייני חקיקה עוסקת רק בשאלה אחת: מהי עמדת הממשלה.

גלעד קריב: החלטות ועדת שרים לענייני חקיקה לא נוגעות למה קורה פה בחדר הוועדה.

גלעד קריב: בחדר הוועדה פה מתנהל דיון של הרשות המחוקקת, לא של ועדה של הרשות המבצעת.

גלעד קריב: הרשות המבצעת הייתה צריכה להתאמץ קצת יותר כדי להביא את הפתרונות, כי יש לי תחושה שמי שעסוק פה בלחלץ.

גלעד קריב: תסלחו לי, אני מאוכזב, אני תמה על מה שקורה כאן, כי התחושה היא שחברות הכנסת שהציעו את החוק החשוב הזה בעבר ואני עסוקים לחלץ פה רעיונות ופתרונות שהיו צריכים לנבוע מהרשות המבצעת.

גלעד קריב: בהינתן זה, מכיוון שאנחנו הזאת מן הבוץ: אפשרות אחת, שהיא האפשרות בקריאה הטרומית – אני לא אומר שהממשלה מסכימה לה – שהכול קורה במכון הפתולוגי; אפשרות שנייה היא שהדגימה מגיעה למרלו"ג המשטרתי – בשיחה מקדימה הבנתי שאולי זה המקום שנמצאים בו הבט"פ והמשטרה – ומהרגע שהערכה הגיעה למרלו"ג, אז בהינתן הסכמה של הנפגעת קורים שני דברים: א', היא יודעת אם היה דנ"א זכרי זר בעקבות אונס, אבל באותו רגע ובאותו שלב מתחיל ההליך הפורנזי הפלילי.

גלעד קריב: הדגימה מפוענחת בצורה מלאה, החומר נכנס לתיק החקירה, אף אחד לא מחייב את האישה להגיש תלונה.

גלעד קריב: אפשר גם לקבוע בחוק שאי אפשר לחייב את האישה למסור עדות ביחס לחומר הזה, אבל נפתחה הערכה ובאופן אוטומטי קורה תהליך פורנזי פלילי; האופציה השלישית היא מה שהוועדה הציעה בפעם שעברה, שהערכה נפתחת, אבל יש פה שני שלבים: שלב אחד – מודיעים קודם כול לאישה אם היה דנ"א זר או לא היה דנ"א זר.

גלעד קריב: כדי שיתחיל , נקרא לזה המרוץ הפורנזי הפלילי, צריך שהיא תיתן עוד פעם הסכמה.

גלעד קריב: מכיוון שנציגות המשטרה הסבירו לנו שלפעמים אין מספיק דנ"א כדי לבצע שתי בדיקות, אז אמרנו שאם אין מספיק דנ"א, הבדיקה מבוצעת, אבל ברמת החוק ייאמר בצורה ברורה שאסור להשתמש במידע הנוסף ללא הסכמתה של האישה.

גלעד קריב: אנחנו מבינים שכרגע אין הסכמת משטרה ובט"פ לאופציה הזאת; לכן אני מעלה אופציה רביעית – ופה אני מבקש בעיקר את הקשב של ארגוני הסיוע – אם באמת מה שחשוב לנו זה שמצד אחד, כשתחליט הנפגעת למצות את החקיקה הפלילית בצורה הטובה ביותר, לתפוס את העבריין, להביא אותו לעונשו וגם למנוע בנשים נוספות, כנראה שבסוף טוב שהדגימה הפורנזית תנחת במרלו"ג ולא תסתובב בכל מיני מקומות.

גלעד קריב: במידה שמשרד הבריאות יודע לומר שאת התשובה אם נמצא דנ"א זר בגופה של האישה, וכנראה גם אם האישה תבקש את האישור שהדנ"א הזה הוא דנ"א זכרי – במקרה שלא בטוחים שזה זרע, אני מניח שאם בטוחים שזה זרע אז ברור שזה דנ"א זכרי – אפשר לבצע במתקן הרפואי שבו נלקחה הדגימה הפורנזית.

גלעד קריב: כך אפשר להשיג גם את היכולת לתת לאישה את התשובה אם היה דנ"א זר בגופה, לא כתוצאה מפתיחת הדגימה הפורנזית והפקתה, אלא כתוצאה מהבדיקה בחדר האקוטי.

גלעד קריב: האם זה פתרון שמבחינת

גלעד קריב: כם הוא אפשרי?

גלעד קריב: חשוב לומר שזה לאו דווקא אומר שהאישה צריכה לקבל את התשובה בו במקום, בחדר האקוטי.

גלעד קריב: יכול להיות שההסכמה לנטילת דגימה פורנזית משמעותה שנלקחים פה כאילו שתי בדיקות - - - רגע, יעל.

גלעד קריב: אני מבין את הקושי, אבל המטרה שלנו היא לחלץ את העניין, וככול הנראה, מכיוון שהממשלה לא מביאה לנו כאן פתרון טוב, אז אנחנו צריכים לגבש אותו ביחד.

גלעד קריב: אנחנו נעשה את הכול עם הרבה מאוד רגישות וקשב ושום דבר לא ייעשה ב-120 קמ"ש.

גלעד קריב: אני מנסה להבין – זה לא עוד בדיקה, כי אם באותה פרוצדורה למעשה יש את האפשרות שתילקח דגימה פורנזית וגם תהיה הבדיקה שתאפשר לבית החולים לומר לאישה במועד אחר אם היא נאנסה – האם זה יכול להיות התחלת פתרון שאנחנו עובדים איתו?

גלעד קריב: איילת, יעל, תאמרו מה הבעיות עם זה, מה כן יכול להיות פתרון.

בית אור: אני מזהה שתי בעיות: בעיה אחת, כפי שנאמר על ידי משרד הבריאות, אין לדגימה שהם עושים ערך ראייתי.

בית אור: כלומר, יש אפשרות שאנחנו מסכלים את יכולתה של הנפגעת בהמשך הדרך כן להגיש תלונה.

גלעד קריב: מדוע?

בית אור: כי הם ממצים.

בית אור: זה אומר שבבית החולים יבדקו ואחר כך כן יעבירו למשטרה?

טליה אגמון: יש שתי ערכות – ערכה אחת פורנזית וערכה קלינית.

בית אור: פשוט תסבירו לי – מגיעה נפגעת - - -

גלעד קריב: אם מותר לי לתרגם, איילת שואלת כי בדיון הקודם שמענו שיכול להיות שאין מספיק חומר גנטי לפעמיים בדיקה על המטוש.

גלעד קריב: האם העובדה שנעשית בדיקה קלינית לבירור השאלה אם יש זרע או דנ"א זכרי לא מסכלת את היכולת הקלינית וגם שיהיה מספיק ממצא גנטי לבדיקה הפורנזית.

בית אור: אני אוסיף עוד שני דברים.

בית אור: אם אני מבינה נכון, זה ממש מקומם לשמוע את העמדה של המדינה.

בית אור: ממש.

גלעד קריב: אין עמדה של המדינה.

בית אור: נכון, אז את היעדר העמדה של המדינה.

בית אור: זה עוד יותר מקומם.

בית אור: המשמעות היא שהם אומרים: אל תביאו לנו את זה, כי אנחנו לא רוצים לשמוע.

בית אור: זאת אומרת, תשאירו את זה במשרד הבריאות.

גלעד קריב: לא, לא.

בית אור: תנו לי סיים.

בית אור: אני חייבת להגיד שאני נמצאת בכל הדיונים, גם כאן וגם מאחורי הקלעים, והאמת היא שהגעתי לקצה הסבלנות.

בית אור: המשמעות של ההצעה שמסתמנת בלית ברירה – אני כמובן לא מבקרת את ההצעה - - -

גלעד קריב: אני עוד לא הנחתי למשטרה עם השניים וחצי שלבי בדיקה.

גלעד קריב: זה שהמשטרה מתנגדת לזה, אז היא מתנגדת.

בית אור: אז בשביל לא לעשות עוד פנייה לנפגעת ולבקש את רשותה, לרתום אותה באמצעות אנשי המקצוע הנכונים והמדויקים, להגיד לה: אנחנו רוצים לפענח את הערכה, בואי נלך איתך יד ביד עם הדבר הזה, תקבלי את התוצאות.

בית אור: שוב, אמרתי מהניסיון שלי, אמרו חברותיי מהניסיון שלהן, זה ברור לנו שזה יעלה גם את אחוזי התלונות.

גלעד קריב: חד-משמעי.

בית אור: ברגע שאישה תדע מה נעשה בגופה, שיש תימוכין למה שקרה לה, זה יעלה את אחוז התלונות.

בית אור: אז המשטרה אומרת: אנחנו לא רוצים לבקש עוד את ההסכמה שלה, אז נעמיס את זה על משרד הבריאות?

גלעד קריב: איילת, אנחנו נלמד רגע זכות ואז נקטרג.

גלעד קריב: מצד הזכות – אני מבין את הכעס, גם אני כועס, אני חושב שהממשלה מפשלת כאן.

גלעד קריב: אני חושב שהצעת החוק הזאת נולדה בכנסת הזאת, אבל החרפה של אופן שמירת הדגימות הפורנזיות במדינת ישראל ידועה לשלושת המשרדים הרלוונטיים מזה זמן רב.

גלעד קריב: בעיניי זו בושה שאנחנו צריכים הצעות חוק פרטיות כדי לקדם את הדיון הזה וזו לא יוזמת חקיקה משותפת של תחום נפגעות עבירה, משרד הבריאות והמשרד האחראי על המשטרה.

גלעד קריב: אבל אני חושב שהקושי שהמשטרה מציגה – אני לא רוצה לזלזל בו – אני לא מקבל אותו.

בית אור: אין קושי לפנות שוב.

גלעד קריב: הקושי הוא מסוג אחר.

גלעד קריב: זה לא הסיפור הבירוקרטי של לפנות שוב.

גלעד קריב: המשטרה אומרת לנו – לדעתי בטעות.

גלעד קריב: אני חושב שאתם שוגים ואתם יורים לעצמכם ברגל – אנחנו לא יכולים להימצא במצב שיש לנו ממצאים פורנזיים ואתם מבקשים מאתנו לעצום את העיניים.

גלעד קריב: יש פה דיון נורמטיבי מצד המשטרה.

גלעד קריב: אני אומר עוד פעם, אני חושב שהם טועים, אבל אני לא רוצה לתרגם את ההתנגדות שלהם ל"לא בא לנו להתקשר עוד פעם".

גלעד קריב: אומרת המשטרה: אנחנו יודעים שכיש בידינו וברשותנו ממצא פורנזי, אנחנו עושים בו שימוש פלילי.

גלעד קריב: אנחנו לא יודעים לעצום עיניים – גם למטרות טובות – ממצאים פורנזיים.

גלעד קריב: אנחנו לא עובדים ככה.

גלעד קריב: בסדר.

גלעד קריב: אז או שנצליח לשכנע את המשטרה בחקיקה או בדיון שצריך לעשות את זה הפעם, כי זה חריג.

גלעד קריב: את מסכימה איתי שזה לא המקרה.

בית אור: אני מבינה, אבל הרבה לפני זה, שישלחו חוקר עבירות מין לחקירה הפלילית.

גלעד קריב: ברור לי, אבל אנחנו מנסים לפתור בעיה קונקרטית.

גלעד קריב: אז או שזה ייפתר עם המשטרה או שזה ייפתר אחרת.

קריאה: זאת המציאות.

גלעד קריב: אני רוצה לומר מה גבולות הדיון, כי אני חושב שחברת הכנסת המציעה ויתר השותפות כאן, וחברת הכנסת רוזין, שיש לה פה ותק גדול, לצערי אני חדש בתחום והדירקטיבה של חברות הכנסת שעוסקות בנושא הזה כבר הרבה שנים היא בעיניי הקו המנחה.

גלעד קריב: אבל כמו שאני מתרשם, התוצאה שתצא מפה בוועדה בהכרח תהיה פתרון של שניים וחצי שלבים.

גלעד קריב: לא יהיה פתרון של שני שלבים.

גלעד קריב: לא יהיה מצב שאישה נותנת דגימה פורנזית ואז בדרך שלה להבין את הדבר – כאשר אני מסכים למה שיעל אמרה בדיון הקודם כהערת ביניים – זו זכותה על פי חוק זכויות החולה במדינת ישראל.

גלעד קריב: זו זכות חוקתית.

גלעד קריב: במערכת הבריאות הציבורית של מדינת ישראל, אם אישה עברה תקיפה מינית, יש לה זכות חוקתית לקבל תשובה מהמערכת אם היא נאנסה או לא.

גלעד קריב: זה לא קשור בחקירה פלילית, זה לא קשור בשום דבר.

גלעד קריב: זו זכות חוקתית.

גלעד קריב: הדבר הזה הוא שלב ביניים בין הטיפול בה וההסכמה שלה לדגימה הפורנזית לבין האמירה שלה: אני חזקה דיי כדי לתת לכם אור ירוק לחקירה פלילית.

גלעד קריב: לא ייצא מפה פתרון אחר, לא יהיה פתרון של שני שלבים.

גלעד קריב: עכשיו השאלה היא אם זה מאפשר לנו לרכז את הכול במקום אחד עם הדגימה הפורנזית או יהיה פה פיצול בין המקום שבו תישמר הדגימה הפורנזית לבין עוד שלב.

גלעד קריב: למשטרה אני אומר: אתם יורים לעצמכם ברגל, כי אתם מסרבים להבין שמקרה הזה ראוי שיהיה חריג.

גלעד קריב: אני הסכמתי שנעביר את החוק הזה כהוראת שעה, ניקח שנה-שנתיים, נבדוק את העניין, נראה אם זה עובד, נסיק מסקנות, נשפר.

גלעד קריב: אבל אתם יורים לעצמכם ברגל, התוצאה שלכם תהיה שאתם תאבדו את "השליטה", במירכאות, על הערכות הפורנזיות.

נירית להב קניזו: זה אומר שזה יפגע בחקירה, זה ברור.

גלעד קריב: נכון, ואתם בשביל העיקרון הזה - - -

גבריאלה פיסמן: אדוני, אנחנו עשינו עבודה ואנחנו רוצים להציג לך משהו.

גבריאלה פיסמן: זה יותר מורכב מהשאלות כן ולא שאתה שוטח בפנינו ואנחנו נשמח להציג את זה.

גלעד קריב: אני אשמח שתציגו.

גלעד קריב: יש כלל בוועדה, כשמשרד רוצה להציג משהו, הוא לא בא לדיון ורק מציג.

גלעד קריב: מודיעים, שולחים, ביקשתי שתעדכנו אותנו, מודיעים לנו שהגעתם לסיכום, שולחים את החומרים.

גלעד קריב: גם חברי הכנסת צריכים להתכונן לדיונים.

גבריאלה פיסמן: אדוני, אני רק רוצה להבהיר שעשינו מאמצים.

גבריאלה פיסמן: מבחינתנו עשינו מאמצים - - -

גלעד קריב: גבי יקרה, אמרתי את זה כבר באלף דיונים – יש חזקת המאמץ של השירות הציבורי.

גבריאלה פיסמן: יש פה משרדים שונים, עם עמדות שונות וההכרעה היא הכרעה מורכבת.

גבריאלה פיסמן: אני כן רוצה שתאפשר לנו כרגע לקיים דיון קצר, ממש של מספר דקות, עם הארגונים בחדר.

גלעד קריב: בבקשה.

גלעד קריב: אנחנו נעשה הפסקה קצרה.

גלעד קריב: הדיונים האלה קצרים, כי חשבתי שנגיע היום להעברה לקריאה ראשונה, כי יש סיכום.

גלעד קריב: זו הייתה ההבנה מהדיון הקודם.

גלעד קריב: אני לא ארפה מהחוק הזה ואם אנחנו לא נגיע היום לקריאה, יהיה דיון מחר, יהיה דיון ביום רביעי.

גלעד קריב: אני מהחוק הזה לא ארפה.

גלעד קריב: ככול שאנחנו מעמיקים, גודל האבסורד והחרפה בזה שערכות פורנזיות של נפגעות תקיפה מינית – אני מבקש מכולכם, גברים ונשים כאחד, להבין את נקודת המוצא של הדיון הזה.

גלעד קריב: ברחבי ישראל מתגוללות היום – אין דרך אחרת.

גלעד קריב: ושמשרד הבריאות לא יספר לי שפה סגרו בארון במנעול - מאות, קרוב לאלף, ערכות אונס שהערך הראייתי שלהן נפגם כתוצאה משמירתן.

גלעד קריב: מחר יבוא איזה סנגור פלילי מפולפל ויעלה לעדות את מנהל בית החולים ששמר את הדגימה הפורנזית וישאל אותו: ספר לי איך שמרת, באיזה תנאים – ואז נראה את התובע המשטרתי מצליח לעשות שימוש במידע מהדגימה הפורנזית.

גלעד קריב: המצב הזה מחפיר מבחינת זכויות נפגעת העבירה, מבחינת ערכים של חוק זכויות החולה ומבחינת האינטרס הציבורי שהמשטרה מופקדת עליו.

גלעד קריב: הציפייה הייתה שזה לא יהיה בטרומית, אלא אתם תטפלו בחרפה הזאת שהארגונים מציפים כבר שנים, וברגע שכבר עברה ההצעה בטרומית – תסתערו על המשימה.

גלעד קריב: זה לא מדע גרעיני, זה פתרון ביורוקרטי שמאזן בין ערכים משפטיים.

גלעד קריב: אי אפשר שבמדינת ישראל ימצאו את הפתרון?

גלעד קריב: חברת הכנסת בזק, בבקשה, ולאחר מכן נצא להפסקה של כמה דקות.

גלעד קריב: אני אדחה את הדיון הבא בעשר דקות, ובואו נראה אם אתם מביאים פתרון.

גלעד קריב: אם לא – זה יהיה מחר בבוקר.

גלעד קריב: אני אזיז דיונים.

גלעד קריב: השבוע הזה זה ייגמר בקריאה ראשונה.

גלעד קריב: אני אכנס את הוועדה ביום חמישי ואם אני אצטרך, גם ביום שישי.

גלעד קריב: השבוע הזה החוק הזה יוצא מהוועדה לקריאה ראשונה.

גלעד קריב: די, זה בלתי נתפס.

ענבר בזק: אני מבינה שמנהל המכון לרפואה משפטית נמצא איתנו בזום, אני אשמח לשמוע את עמדתם.

גלעד קריב: ד"ר חן קוגל לא ביקש את רשות הדיבור, אבל אין לי בעיה, אנחנו תמיד שמחים לשמוע את ד"ר חן קוגל, למרות שזה הרבה פעמים בנסיבות מצערות.

גלעד קריב: אני רק אומר שמשרד הבריאות אמר מלכתחילה, ברגע שההצעה הגיעה לכאן, שהוא מתנגד עקרונית ושאין דרך לשמור את זה במכון לרפואה משפטית.

גלעד קריב: וכן, אם הגענו למסקנה שהמקום הכי טוב במדינת ישראל לשמור את הערכה לצורך החקירה הפלילית, זה המרלו"ג, אז אין לי בעיה לשמוע את ד"ר חן קוגל.

גלעד קריב: ד"ר חן קוגל, חברת הכנסת בזק ביקשה את התייחסותך.

גלעד קריב: לאחר מכן נצא להפסקה.

ד"ר חן קוגל: תודה.

ד"ר חן קוגל: אני אומר שאני לא מייצג את עמדת המשרד, כי רק כרגע שאלו אותי.

ד"ר חן קוגל: אני יכול לומר שאנחנו כן יכולים לבצע את הבדיקה הפורנזית בדנ"א, וההצעה שאני יכול להעלות כדי לפתור את מה שאמר כבוד היושב-ראש כאן זה אולי לומר שאם לוקחים דגימה והנפגעת מעוניינת בבדיקה כדי לדעת אם יש דנ"א זר, היות שאנחנו מרכז פורנזי, אנחנו יכולים לבצע את הבדיקה במקרה הזה.

ד"ר חן קוגל: ואם היא תרצה להעביר את זה אחר כך למשטרה, לצורך טיפול משטרתי, נעביר את התוצאה למשטרה.

ד"ר חן קוגל: כלומר, הדגימה תישמר במרלו"ג, אבל במידה שהנפגעת רוצה לעשות את העניין הזה לצרכיה שלה, נעשה את הבדיקה שלנו, ואם היא תרצה – נמשיך לשלב הבא.

גלעד קריב: לשיטתך המקצועית, אני לא אומר שזו עמדת משרד הבריאות - - -

מיכל רוזין: הוא לא מציע לשמור את הבדיקה, הוא אומר שזה יעבור למרלו"ג של המשטרה.

מיכל רוזין: הרי הם עושים את הבדיקה בחדרים האקוטיים.

גלעד קריב: חברת הכנסת רוזין, שנייה.

מיכל רוזין: תאמינו לי, אני מבינה גם את הקושי שלכם, אני מבינה שבהיוודע דבר עבירה למשטרה היא חייבת לחקור - - -

קריאה: - - -

מיכל רוזין: אז או שתציגו כמו שצריך את הבעיה שלכם, כדי שנבין - - -

גלעד קריב: שמענו אותה בדיון קודם.

מיכל רוזין: שמעתי, הייתי פה.

מיכל רוזין: אני רוצה להבין – ד"ר חן קוגל מציע לפתור את העניין.

מיכל רוזין: הוא אומר: אני לא מפיל על המשטרה להפיק מהדגימה אם יש זרע או אין זרע, ולכן זה כבר לא בידי המשטרה, אלא רגע לפני שזה עובר למשטרה, אני מוכן להפיק – כחלק מהבדיקה הרפואית – את המידע הזה, לתת אותו לנפגעת.

מיכל רוזין: זה לא מידע שצריך לעבור למשטרה.

גלעד קריב: אבל זה גם מידע שאפשר להפיק ברוב בתי החולים, לא צריך בשביל זה את המכון הפתולוגי.

גלעד קריב: לא ברמה הפורנזית.

מיכל רוזין: סליחה שהפרעתי.

גלעד קריב: יש לי תחושה שאם היית ב-44 הדקות האחרונות, אז רמת הווליום של התסכול בחדר הייתה הרבה יותר גבוהה.

גלעד קריב: אז חסכנו לך 44 דקות מתסכלות.

גלעד קריב: את חייבת לי 44 דקות של תסכול פרלמנטרי.

גלעד קריב: ד"ר קוגל, אני אשאל רק שאלה אחת ואז נצא להפסקה, כי יש אמירה של המדינה שהיא רוצה לנסות לרבע את המעגל.

גלעד קריב: ד"ר קוגל, הרי אין שום היגיון בלשנע למרלו"ג ואז להעביר אליך.

גלעד קריב: אני חוזר להצעת החוק המקורית – האם יכול להיות מבחינת

גלעד קריב: כם מסלול שבו הדגימה נלקחת בבית חולים והיא מגיעה אליך ונשמרת אצלכם?

גלעד קריב: או שלא זה מה שאתה מציע.

גלעד קריב: ד"ר קוגל, אתה אתה לא ב-mute.

ד"ר חן קוגל: עכשיו יש לי אישור לא להיות ב-mute.

גלעד קריב: לאחרונה הוועדה חוותה טראומה בתחום קריאות הביניים בזום, גם ממשרד הבריאות, אז אנחנו מאוד זהירים.

גלעד קריב: אנחנו מעדיפים להשתיק את המשתתפים.

ד"ר חן קוגל: אני אתאפק.

ד"ר חן קוגל: בכל אופן, לשאלתך, אדוני היושב-ראש, העמדה שלי לא התקבלה במשרד הבריאות.

ד"ר חן קוגל: אמרתי בדיוק מה שהצעת עכשיו, אמרתי שאנחנו יכולים לעשות את זה ולשמור את זה גם אצלנו, אבל זה לא התקבל.

ד"ר חן קוגל: לכן אני לא מייצג את עמדת המשרד בעניין הזה.

מיכל רוזין: לא ענית לשאלה שלי.

מיכל רוזין: האם על פי שיטתך יכול להיות שלב ביניים בין הבדיקה לבין זה שזה עובר למרלו"ג של המשטרה שבו אתם יכולים להפיק את המידע והוא יימסר לנפגעת בלי להימסר למשטרה?

ד"ר חן קוגל: כן.

ד"ר חן קוגל: אני מציע גם משהו אחר – אני אומר לך מניסיוני שלי שרוב הנפגעות שבסופו של דבר לא רוצות להגיש תלונה למשטרה, לא ירצו גם לבדוק את הערכה.

גלעד קריב: אבל את הזכות אנחנו חייבים לתת להן.

גלעד קריב: האם הבדיקה הזאת צריכה להתקיים אצלכם ולא יכולה להתקיים במתקנים הרפואיים שבהם החדרים האקוטיים?

גלעד קריב: האם זאת בדיקה שמחייבת את המעורבות שלכם או שכל בית חולים במדינת ישראל יכול לתת לנפגעת, כשהיא תרצה, על סמך הבדיקה שנלקחה בחדר האקוטי את התשובה אם נמצא דנ"א זר בגופה או לא?

גלעד קריב: אין צורך לשנע למכון הפתולוגי אם אפשר לעשות את זה בבלינסון ובפוריה, אם יש חדר אקוטי בפוריה.

גלעד קריב: זו כבר סוגיה אחרת שראוי שוועדת הבריאות תעסוק בה.

ד"ר חן קוגל: התשובה קצת מורכבת, מכיוון שדנ"א של תערובות, שזה מה שמוצאים – הרי לא מוצאים שם דנ"א אחד, תמיד זה תערובת – זה כבר יותר מורכב ולא כל בית חולים יודע לעשות את זה.

ד"ר חן קוגל: הדבר המשמעותי זה היתרון של המכון בכך שבמידה ולא יהיה מספיק דנ"א בערכה, הרי המכון נותן כל הזמן ראיות לפורנזיות לבתי המשפט ולמשטרה.

ד"ר חן קוגל: הוא משרת את המשטרה.

גלעד קריב: הוא חוסך את הצורך בשתי בדיקות.

נירית להב קניזו: השאלה היא אם יש או אין זרע, זו תשובה שיכולה להינתן בכל בית חולים או שצריך את המכון הפתולוגי?

גלעד קריב: משרד המשפטים חידד את השאלה.

גלעד קריב: השאלה הבסיסית האם יש זרע שנלקח מגוף הנפגעת בהסכמתה – זו תשובה ברמת בית חולים או גם מחייב לפרקים הגעה אליכם?

ד"ר חן קוגל: זה תלוי.

ד"ר חן קוגל: זה לא מחייב, לעתים בית חולים יכול להגיד ובחלק גדול מהמקרים גם לא.

גלעד קריב: דומני שקיבלנו תשובה למסלול הרביעי, אלא אם משרד הבריאות יציג עמדה מקצועית אחרת.

גלעד קריב: חברים, אני מאוכזב, כי אני חושב שלא הגיוני שהדיון הזה קורה בחדר הוועדה.

גלעד קריב: אני חושב שזה דיון שהוא כולו בחזקת הרשות המבצעת שיודעת מה המשימה.

גלעד קריב: אולי אני אנסח את זה יותר טוב ואני אומר לכם איך השבוע הזה ימשיך: המשימה היא להביא פתרון של שניים וחצי שלבים.

גלעד קריב: זו המשימה.

גלעד קריב: אופציית השני שלבים לא רלוונטית, היא לא תצא מחדר הוועדה הזאת.

גלעד קריב: אם אתם רוצים שאנחנו נעבוד לבד, נעבוד לבד ונוציא שניים וחצי שלבים בחקיקה ואז נדע לריב עם השרים.

גלעד קריב: בסופו של דבר, דומני שכל חמשת חברי הכנסת כאן מגיעים ממפלגות קואליציוניות.

גלעד קריב: אנחנו נדע לעשות את העבודה למול השרים שלנו.

גלעד קריב: אני מציע שלא נגיע לזה.

גלעד קריב: אני מציע שאתם תביאו פתרון של שניים וחצי שלבים ותחליטו איך הוא קורה.

גלעד קריב: אני חוזר ואומר, זה פתרון שבו שואלים את הנפגעת:

גלעד קריב: את מוכנה שניקח את הדגימה הפורנזית בחדר האקוטי?

גלעד קריב: אם היא אומרת כן – לקחנו.

גלעד קריב: אחרי זה, אם היא רוצה לשאול את המדינה אם נמצא דנ"א זר בגופה – המדינה נותנת לה את התשובה, בלי שיש לזה עוד שום השלכות חקריתיות.

גלעד קריב: ואז, מגיע השלב השלישי – אם בעידוד עדין ואם מיוזמתה היא אומרת: רוצו עם ההליך הפלילי.

גלעד קריב: אלה שלושת השלבים.

גלעד קריב: החוק יצא מכאן לקריאה ראשונה עם שלושת השלבים האלה, וזה יקרה השבוע.

גלעד קריב: לכן אני אומר כך: אפשר לקחת הפסקה.

גלעד קריב: אם זה עניין של כמה דקות, בבקשה, ותחזרו.

גלעד קריב: אני אעצור את הדיון בחוק ההסדרים כדי להמשיך את הדיון הזה.

גלעד קריב: אנחנו נוציא את כולם מחוק ההסדרים להפסקה ונמשיך את הדיון הזה.

גלעד קריב: אם לא – ביום רביעי בתשע בבוקר ייקבע עוד דיון, ביום חמישי בבוקר ייקבע עוד דיון ואנחנו נבקש את רשות היושב-ראש גם לכנס פה ביום שישי.

גלעד קריב: השבוע הזה נגמר כשהחוק הזה מוכן לקריאה ראשונה.

גלעד קריב: זה היה אמור להיגמר היום, היינו צריכים לצאת מפה עם בשורה: ממשלת ישראל מטפלת בליקוי שכולו בטריטוריה שלה, של השלכת דגימות פורנזיות ברחבי בתי החולים במדינת ישראל.

גלעד קריב: לצערי לא הרמתם את הכפפה.

גלעד קריב: נעזור לכם להרים את הכפפה.

גלעד קריב: אז ניקח עשר דקות הפסקה – חבל על המשך הדיון כאן, זה תוקע את חוק ההסדרים, מה גם שלי ולחברת הכנסת בן ארי יש היום גם שדולה להצלת תנועות הנוער.

נירית להב קניזו: מה עם דיון ביחס לשאלות אחרות שפתוחות?

גלעד קריב: אנחנו לא נתקדם עם שום שאלה אחרת עד שלא יצא עשן לבן, כי את כל הדברים האחרים אנחנו נדע לפתור.

נירית להב קניזו: אבל חשוב שנפתור גם את השאלות האחרות, כי הנוסח לא סגור.

גלעד קריב: אני ממש מזמין את הממשלה – אי אפשר שוועדת השרים תאמר שהחוק יתקדם רק אם אנחנו נסכים, ואז אנחנו נצטרך לטפל.

גלעד קריב: תביאו הצעה מוסכמת על משרד הרווחה בהקשר של קטינים, על משרד הבריאות, על משרד הבט"פ, על משרד המשפטים, אנחנו נהיה הראשונים שנשמח שאתם תעשו את העבודה.

גלעד קריב: כרגע התשובה של שני שלבים, אמרנו את זה בדיון הקודם, לא תתקבל כאן.

נירית להב קניזו: אדוני, גם אנחנו לא חתרנו לזה.

נירית להב קניזו: זה גם הובהר.

נירית להב קניזו: מבחינתנו אנחנו נעשה הכול - - -

גלעד קריב: בשעה עשר אני אתחיל דיון בחוק ההסדרים.

גלעד קריב: אם אתם יודעים להיכנס למנהל הוועדה ולומר לנו ששווה לכנס עוד פעם את הדיון, כי אפשר להתקדם במהירות כי יש הסכמה – בבקשה.

גלעד קריב: אני אעצור את הדיון בחוק ההסדרים ונתכנס לחצי שעה בעניין הזה.

גלעד קריב: אם לא – ביום רביעי בשעה 09:00 יהיה כאן דיון והוא ייקבע גם ביום חמישי והלאה.

גלעד קריב: ככה, כל יום דיון, עד שאתם תפתרו את הבעיה הזאת.

גלעד קריב: אנחנו יוצאים להפסקה בדיון, אני מחכה לתשובה מכם אם אנחנו נועלים את הדיון ונפגשים ברביעי או מתכנסים שוב.